b'\n_START_ARTICLE_\nAna Novac\n_START_SECTION_\nBiografie\n_START_PARAGRAPH_\nZimra Hars\xc3\xa1nyi, care \xc8\x99i-a luat pseudonimul de scriitoare Ana Novac la sugestia scriitorului Petru Dumitriu, s-a n\xc4\x83scut \xc3\xaen anul 1929, la Dej, jude\xc8\x9bul Some\xc8\x99, din Transilvania. La v\xc3\xa2rsta de 11 ani, s-a v\xc4\x83zut cet\xc4\x83\xc8\x9bean\xc4\x83 maghiar\xc4\x83, ca urmare a Dictatului de la Viena. La v\xc3\xa2rsta de 14 ani a fost deportat\xc4\x83 de autorit\xc4\x83\xc8\x9bile fasciste maghiare \xc3\xaen lag\xc4\x83rele na\xc8\x9bional-socialiste de concentrare Auschwitz \xc8\x99i P\xc5\x82asz\xc3\xb3w. P\xc4\x83rin\xc8\x9bii Zimrei, precum \xc8\x99i fratele s\xc4\x83u au pierit \xc3\xaen lag\xc4\x83r._NEWLINE_Dup\xc4\x83 eliberarea din lag\xc4\x83r a revenit \xc3\xaen Rom\xc3\xa2nia, recuper\xc3\xa2ndu-\xc8\x99i cet\xc4\x83\xc8\x9benia rom\xc3\xa2n\xc4\x83. \xc8\x98i-a completat jurnalul \xc3\xaenceput \xc3\xaenc\xc4\x83 de la v\xc3\xa2rsta de 11 ani, \xc3\xaenainte de deportare, continuat \xc3\xaen condi\xc8\x9biile extrem de periculoase din lag\xc4\x83r. A descris, \xc3\xaentre altele, condi\xc8\x9biile c\xc4\x83l\xc4\x83toriei din Transilvania de Nord la Auschwitz. \xc3\x8en anii 1950 devenise o dramaturg\xc4\x83 deosebit de apreciat\xc4\x83 de c\xc4\x83tre autorit\xc4\x83\xc8\x9bi, scriind \xc3\xaen stilul realismului socialist. A fost sus\xc8\x9binut\xc4\x83 de scriitorii cunoscu\xc8\x9bi: Camil Petrescu, Mihail Sadoveanu, Tudor Arghezi, Paul Schuster, care i-a fost pentru scurt\xc4\x83 vreme so\xc8\x9b. Piesele sale au avut un succes r\xc4\x83sun\xc4\x83tor \xc3\xaen \xc8\x9b\xc4\x83rile comuniste, \xc3\xaen special \xc3\xaen Uniunea Sovietic\xc4\x83 \xc8\x99i \xc3\xaen Ungaria. "\xc3\x8en timpul campaniei publicistice din preajma congresului PMR, din 1955, este citat\xc4\x83 ca scriitor progresist, exemplific\xc3\xaend aceast\xc4\x83 apreciere cu piesa ei de teatru Familia Kovacs," se afirm\xc4\x83 \xc3\xaentr-un articol difuzat de Europa liber\xc4\x83. "Pe fundalul \xc3\xaen\xc4\x83spririi atmosferei \xc8\x99i a sugrum\xc4\x83rii speran\xc8\x9belor bazate pe condamnarea abuzurilor lui Stalin de c\xc4\x83tre liderul sovietic Hru\xc8\x99ciov, \xc3\xaen Rom\xc3\xa2nia acelor ani \xc3\xaencepe un nou val de arest\xc4\x83ri. \xc3\x8en acest context, piesa Anei Novac Ce fel de om e\xc8\x99ti tu?, jucat\xc4\x83 \xc3\xaen sezonul 1957/58, este calificat\xc4\x83 drept o deraiere de la linia partidului. \xc3\x8en urma criticilor, Novac este exclus\xc4\x83 din partid, ceea ce atunci echivala cu o serie de \xc3\xaengr\xc4\x83diri social-politice." A urmat \xc8\x99i excluderea din Uniunea Scriitorilor din Republica Popular\xc4\x83 Rom\xc3\xa2n\xc4\x83, iar \xc3\xaen 1965, a emigrat \xc3\xaen Ungaria, unde s-a c\xc4\x83s\xc4\x83torit cu un activist de partid. A tr\xc4\x83it c\xc3\xa2tva timp \xc3\xaen Ungaria, apoi \xc3\xaen Berlinul Occidental, unde s-a instalat pentru c\xc3\xa2tva timp \xc8\x99i unde a f\xc4\x83cut cuno\xc8\x99tin\xc8\x9b\xc4\x83 cu G\xc3\xbcnter Grass. Dup\xc4\x83 un an a plecat \xc3\xaen Fran\xc8\x9ba, la Paris, \xc3\xaen timpul evenimentelor din mai 1968, unde s-a stabilit. La Paris a continuat s\xc4\x83 scrie piese de teatru, eseuri \xc8\x99i romane biografice. I se \xc3\xaent\xc3\xa2mpla s\xc4\x83 scrie o pies\xc4\x83 de teatru \xc3\xaentr-o singur\xc4\x83 noapte. Frecvent\xc3\xa2nd Caf\xc3\xa9 de Flore, Ana Novac a cunoscut numero\xc8\x99i intelectuali francezi \xc8\x99i exila\xc8\x9bi rom\xc3\xa2ni, printre care nu lipseau Jean-Paul Sartre, Simone de Beauvoir, Eug\xc3\xa8ne Ionesco, Jean P\xc3\xa2rvulesco, Monica Lovinescu.\n_START_SECTION_\nOpera\n_START_PARAGRAPH_\nAna Novac, scriitoare \xc8\x99i dramaturg cu un stil acerb \xc8\x99i vioi, fiind supravie\xc8\x9buitoare a Shoah, a r\xc4\x83mas cunoscut\xc4\x83 \xc3\xaendeosebi prin jurnalul s\xc4\x83u Les Beaux Jours de ma Jeunesse, singurul jurnal care a supravie\xc8\x9buit lag\xc4\x83relor de concentrare. Ea era supranumit\xc4\x83 \xc2\xab\xc2\xa0Anne Frank roumaine\xc2\xa0\xc2\xbb, de\xc8\x99i Anne Frank descrie evenimentele petrecute \xc3\xaen afara lag\xc4\x83relor, iar Ana Novac scrie din interiorul acestora, iar jurnalul s\xc4\x83u este continuat mult dup\xc4\x83 eliberarea din lag\xc4\x83r, f\xc4\x83r\xc4\x83 s\xc4\x83 uite faptele memorate, trat\xc3\xa2nd \xc8\x99i multe alte subiecte, r\xc4\x83m\xc3\xa2n\xc3\xa2nd \xc8\x99i mai departe tot at\xc3\xa2t de subversiv.\n_START_SECTION_\nLes beaux jours de ma jeunesse\n_START_PARAGRAPH_\nJurnalul s\xc4\x83u, Les beaux jours de ma jeunesse, a fost editat \xc3\xaen Fran\xc8\x9ba, \xc3\xaen 1968, prima edi\xc8\x9bie ap\xc4\x83r\xc3\xa2nd, \xc3\xaen francez\xc4\x83 \xc3\xaen traducerea autoarei, din limba maghiar\xc4\x83, cu titlul: J\xe2\x80\x99avais quatorze ans \xc3\xa0 Auschwitz. Jurnalul Anei Novac este mult mai pu\xc8\x9bin cunoscut dec\xc3\xa2t cel al Annei Frank, cele dou\xc4\x83 fete av\xc3\xa2nd aceea\xc8\x99i v\xc3\xa2rst\xc4\x83 \xc3\xaen momentul redact\xc4\x83rii jurnalelor lor. Mesajul jurnalului Les beaux jours de ma jeunesse este mult mai violent \xc8\x99i uneori chiar nesustenabil. Autorul descrie atingerea continu\xc4\x83 a mor\xc8\x9bii. D\xc4\x83 dovad\xc4\x83 de o remarcabil\xc4\x83 luciditate fa\xc8\x9b\xc4\x83 mizeria uman\xc4\x83, fa\xc8\x9b\xc4\x83 de absurditatea r\xc4\x83zboiului, fa\xc8\x9b\xc4\x83 de intangibilitatea frontierei dintre c\xc4\x83l\xc4\x83i \xc8\x99i victime. Duritatea m\xc4\x83rturiei poate p\xc4\x83rea \xc8\x99ocant\xc4\x83, aceast\xc4\x83 scriere caustic\xc4\x83 fiind o caracteristic\xc4\x83 fundamental\xc4\x83 a autoarei.'